ai4bharat/Pralekha huggingface dataset:
புவி அறிவியல் அமைச்சகம்
வங்காள விரிகுடாவில் ஆழ்ந்த காற்றழுத்தம் தென் தமிழகம், தெற்கு கேரளாவுக்கு மஞ்சள் எச்சரிக்கைஅடுத்த 24 மணி நேரத்தில் புயலாக மாறும்கன்னியாகுமரி, நெல்லை, தூத்துக்குடி, தென்காசி, ராமநாதபுரம் மற்றும் சிவகங்கையில் 2 நாட்களுக்கு கனமழைக்கு வாய்ப்பு
தென்மேற்கு, தென்கிழக்கு வங்காள விரிகுடாவில் உருவாகியுள்ள ஆழ்ந்த காற்றழுத்தம், அடுத்த 24 மணி நேரத்தில் புயலாக மாறும் என்பதால், தென் தமிழகம் மற்றும் தெற்கு கேரளாவுக்கு, இந்திய வானிலைத் துறை மஞ்சள் எச்சரிக்கை விடுத்துள்ளது.
தென்கிழக்கு வங்காள விரிகுடாவில் நேற்று உருவான காற்றழுத்தம், மேற்கு நோக்கி நகர்ந்து, தென் மேற்கு மற்றும் அதனையொட்டியுள்ள தென்கிழக்கு வங்காள விரிகுடாவில் இன்று காலை 5.30 மணியளவில் ஆழ்ந்த காற்றழுத்தமாக தீவிரமடைந்துள்ளது. இன்று காலை 8.30 மணியளவில், இது இலங்கையின் திரிகோணமலைக்கு கிழக்கு- தென் கிழக்கு திசையில் 500 கி.மீ தொலைவிலும், கன்னியாகுமரிக்கு கிழக்கு - தென் கிழக்கு திசையில் 900 கி.மீ தொலைவிலும் மையம் கொண்டுள்ளது.
இது அடுத்த 24 மணி நேரத்தில் புயலாக மாறும் வாய்ப்புள்ளது. இது மேற்கு மற்றும் வடமேற்கு நோக்கி நகர்ந்து, இலங்கை கடற்கரையை டிசம்பர் 2ம் தேதி மாலை அல்லது இரவு கடக்கும் எனத் தெரிகிறது. இது மேற்கு நோக்கி மேலும் நகர்ந்து மன்னார் வளைகுடா மற்றும் அதனையொட்டியுள்ள குமரி முனை ஆகிய பகுதிகளை 3ம் தேதி காலை நெருங்கும். அதன்பின் மேற்கு நோக்கி நகர்ந்து, தென் தமிழக கடற்கரையை நெருங்கும்.
இதன் காரணமாக தமிழகத்தில் கன்னியாகுமரி, திருநெல்வேலி, தூத்துக்குடி, தென்காசி, ராமநாதபுரம் மற்றும் சிவகங்கையில் ஒரு சில இடங்களில் டிசம்பர் 2 மற்றும் 3ம் தேதிகளில் கனமழை பெய்யும் வாய்ப்புகள் உள்ளன.
தெற்கு கேரளாவில் திருவனந்தபுரம், கொல்லம், பத்தனம்திட்டா மற்றும் ஆலப்பழா ஆகிய பகுதிகளில் ஒரு சில இடங்களில் டிசம்பர் 3ம் தேதி கனமழை பெய்ய வாய்ப்புள்ளது.
தென் தமிழகத்தில் டிசம்பர் 2 மற்றும் 4ம் தேதியும், தெற்கு கேரளாவில் டிசம்பர் 3 மற்றும் 4ம் தேதியும் ஒரு சில இடங்களில் கனமழைக்கு வாய்ப்புள்ளது.
வட தமிழகம், புதுச்சேரி, மாஹே மற்றும் காரைக்கால் மற்றும் வடக்கு கேரளாவில் டிசம்பர் 2 மற்றும் 3ம் தேதிகளில் ஒரு சில இடங்களில் கனமழைக்கு வாய்ப்புள்ளது. தமிழகத்தின் கடலோர பகுதிகளில் டிசம்பர் 1 மற்றும் 4ம் தேதிகளில் ஒரு சில இடங்களில் கனமழைக்கு வாய்ப்புள்ளது.
ஆந்திராவின் தெற்கு கடலோர பகுதிகளில் ஒரு சில இடங்களில் டிசம்பர் 2 மற்றும் 3ம் தேதி கனமழைக்கு வாய்ப்புள்ளது. லட்சத்தீவு பகுதியில் டிசம்பர் 3 மற்றும் 4ம் தேதிகளில் ஒரு சில இடங்களில் கனமழைக்கு வாய்ப்புள்ளது.
தெற்கு வங்க கடல் பகுதியில் மணிக்கு 45 கி.மீ முதல் 90 கி.மீ வேகத்தில் பலத்த காற்று வீசும் என்பதால், டிசம்பர் 1ம் தேதி முதல் 4ம் தேதி வரை தென்மேற்கு வங்காள விரிகுடா, இலங்கை கடல் பகுதி, குமரி முனை, மன்னார் வளைகுடா, தென் தமிழக-கேரளா கடலோர பகுதிகள், லட்சத்தீவு, மாலத்தீவு, அதனையொட்டியுள்ள வடகிழக்கு அரபிக்கடல் பகுதிகளுக்கு மீனவர்கள் செல்ல வேண்டாம் என அறிவுறுத்தப்படுகின்றனர்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்:
https://pib.gov.in/PressReleasePage.aspx?PRID=1677329
சாலைப் போக்குவரத்து மற்றும் நெடுஞ்சாலைத்துறை அமைச்சகம்
வாகனங்களுக்கு ஹைட்ரஜன் எரிபொருள்
நாட்டில் வாகன எரிபொருளாக ஹைட்ரஜனை பயன்படுத்துவதற்கான அரசாணையை 16 செப்டம்பர் 2016-லேயே மத்திய சாலைப் போக்குவரத்து மற்றும் நெடுஞ்சாலைத்துறை அமைச்சகம் பிறப்பித்துள்ளதாக அத்துறைக்கான மத்திய அமைச்சர் திரு நிதின் கட்கரி தெரிவித்துள்ளார்.
மாநிலங்களவையில் கேள்வி ஒன்றுக்கு எழுத்து மூலம் பதில் அளித்துள்ள அவர், இந்த அரசாணையின் நான்காவது இணைப்பில் சிஎன்ஜியுடன் 18% ஹைட்ரஜன் கலந்து பயன்படுத்துவதற்கான வழிமுறைகள் தெரிவிக்கப்பட்டிருப்பதாக குறிப்பிட்டுள்ளார். மேலும், ஹைட்ரஜன் எரிபொருள், வாகனங்களுக்கான பாதுகாப்பு நெறிமுறைகள் 2020ஆம் ஆண்டே வெளியிடப்பட்டுள்ளதாகவும் அவர் கூறியுள்ளார்.
ஹைட்ரஜன் அடிப்படையிலான போக்குவரத்து மற்றும் எரிபொருள், பேட்டரி தயாரிப்பது உள்ளிட்ட புதுப்பிக்கத்தக்க எரிசக்தி வளம் தொடர்பான ஆராய்ச்சிக்கு உதவக் கூடிய திட்டங்களை புதிய மற்றும் புதுப்பிக்கத்தக்க எரிசக்தி அமைச்சகம் செயல்படுத்திவருவதாகவும் திரு நிதின் கட்கரி தெரிவித்துள்ளார்.
மேலும், பெங்களூருவில் உள்ள இந்திய அறிவியல் கழகம், உயிரிக்கழிவுகளை எரிபொருளாக்கி அதிலிருந்து உயர்தர ஹைட்ரஜனை உற்பத்தி செய்வதற்கான ஆலையையும், சென்னையில் உள்ள ஏஆர்சிஐ மையம் இருபது கிலோ வாட் திறன் கொண்ட எரிபொருள் பேட்டரிகளை தயாரிப்பதற்கான ஒருங்கிணைந்த தானியங்கி உற்பத்தி மையத்தை அமைத்துள்ளதாகவும் அவர் தெரிவித்துள்ளார். இதே போன்று தயாள்பாக் கல்விக்கழகம் தேசிய சூரியசக்தி நிறுவனமும் ஹைட்ரஜன் எரிபொருள் உற்பத்தி தொடர்பான பல்வேறு புதுமையான திட்டங்களை மேற்கொண்டிருப்பதாக திரு நிதின் கட்கரி தெரிவித்துள்ளார்.
மேலும் விவரங்களுக்கு ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1796799
பிரதமர் அலுவலகம்
டாக்டர் ஸ்ரீ ஸ்ரீ ஸ்ரீ சிவக்குமார சுவாமிகளின் ஜெயந்தி நாளில் பிரதமர் அவருக்கு அஞ்சலி
டாக்டர் ஸ்ரீ ஸ்ரீ ஸ்ரீ சிவக்குமார சுவாமிகளின் ஜெயந்தி நாளில் பிரதமர் திரு. நரேந்திர மோடி அவருக்கு அஞ்சலி செலுத்தியுள்ளார்.
“டாக்டர் ஸ்ரீ ஸ்ரீ ஸ்ரீ சிவக்குமார சுவாமிகள் ஜெயந்தி நாளில் அன்னாருக்கு எனது அஞ்சலிகள். சமுதாயத்திற்கு அவர் ஆற்றியுள்ள அளப்பரிய பங்களிப்பு நம்மை தொடர்ந்து ஊக்கப்படுத்துகிறது” என்று பிரதமர் கூறியுள்ளார்.
பிரதமர் அலுவலகம்
கர்நாடக மாநிலம் மாண்டியாவில் மேற்கொண்ட அண்மைப் பயணத்தின் காட்சிகளை பிரதமர் பகிர்ந்துள்ளார்
வளர்ச்சியின் ஆற்றல் மையமான கர்நாடகம், நாட்டுக்கு பல துறைகளில் பங்களிக்கிறது : பிரதமர்
கர்நாடக மாநிலம் மாண்டியாவில் தாம் அண்மையில் மேற்கொண்ட பயணத்தின் காட்சிகளை பிரதமர் திரு நரேந்திர மோடி பகிர்ந்துள்ளார். மாண்டியா பிரமிக்கவைக்கிறது. மக்களின் அன்பு எப்போதும் போற்றுதலுக்கு உரியதாகும் என்று அவர் கூறியுள்ளார்.
கர்நாடக மாநிலம் மாண்டியாவில் இருந்து நாடாளுமன்ற உறுப்பினர் திருமதி சுமலதா அம்பரீஷ் வெளியிட்டிருந்த ட்விட்டருக்கு பதிலளித்துள்ள பிரதமர் கூறியிருப்பதாவது;
“மாண்டியா பிரமிக்கவைக்கிறது! மக்களின் அன்பு எப்போதும் போற்றுதலுக்கு உரியது.”
மேலும், பிண்டிகனவிலேயைச் சேர்ந்த ரங்கராஜ் என்பவரின் ட்விட்டருக்கும் பதிலளித்து பிரதமர் வெளியிட்டுள்ள பதிவு வருமாறு;
"வளர்ச்சியின் ஆற்றல் மையமாகத் திகழும் கர்நாடகம், நாட்டுக்கு பல துறைகளில் பங்களிக்கிறது. இந்த சிறந்த மாநிலத்தின் மக்களுக்கு சேவை செய்வது ஒரு கவுரவமாகும்."
புதிய மற்றும் புதுப்பிக்கத்தக்க எரிசக்தி அமைச்சகம்
இந்தியா – டென்மார்க் இடையே புதுப்பிக்கத்தக்க எரிசக்தி மற்றும் காற்றாலை மின் உற்பதி தொடர்பான துறைகளில் இருதரப்பு ஒத்துழைப்புக்கான ஒப்பந்தத்திற்கு மத்திய அமைச்சரவை ஒப்புதல்
பிரதமர் திரு நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், இந்தியாவின் புதிய மற்றும் புதுப்பிக்கத்தக்க எரிசக்தித் துறைக்கும், டென்மார்க் அரசின் எரிசக்தி மற்றும் பருவநிலை துறைக்கும் இடையே, புதுப்பிக்கத்தக்க எரிசக்தி மற்றும் கடலோர காற்றாலை மின்சக்தித் துறைகளில் ஒத்துழைப்பதற்கான ஒப்பந்தத்திற்கு ஒப்புதல் அளிக்கப்பட்டது. புதுப்பிக்கத்தக்க எரிசக்திக்கான டேனிஷ் உயர் சிறப்பு மையம் ஒன்றை இந்தியாவில் அமைப்பதற்கும் அனுமதி அளிக்கப்பட்டது. இந்த ஒப்பந்தம் மார்ச் – 2009ல் புதுதில்லியில் கையெழுத்தானது.
எரிசக்தி மற்றும் கடலோர காற்றாலை மின் உற்பத்தி திட்டங்களை நிர்வகிப்பதில் தொழில்நுட்ப திறனை மேம்படுத்துவது உள்ளிட்டவற்றுக்காக இந்த ஒப்பந்தம் கையெழுத்தாகி உள்ளது.
அதே போன்று இந்தியாவில் அமையவிருக்கும் டேனிஷ் உயர் சிறப்பு மையம், காற்று, சூரியசக்தி, நீர் மின் உற்பத்தி மற்றும் மின்சார சேமிப்பு தொழில்நுட்பங்கள் தொடர்பான சோதனை மற்றும் ஆராய்ச்சி பணிகளை மேற்கொள்ள உதவிகரமாக இருக்கும்.
இந்த ஒப்பந்தம் இருநாடுகளிடையேயான இருதரப்பு ஒத்துழைப்பை வலுப்படுத்தவும் உதவிகரமாக இருக்கும்
சுகாதாரம் மற்றும் குடும்ப நலத்துறை அமைச்சகம்
ராம் மனோகர் லோகியா மருத்துவமனையில் தூய்மை இயக்க இருவார விழா கடைப்பிடிப்பு
தூய்மை இந்தியா இயக்கம் நடத்தை முறையை மாற்றும் இயக்கம் : திருமதி அனுப்பிரியா பட்டேல்
தூய்மை இந்தியா இயக்கம் வெறும் திட்டமல்ல, அது நடத்தை முறையை மாற்றும் இயக்கம் என்று சுகாதாரம் மற்றும் குடும்பநலத்துறை இணையமைச்சர் திருமதி.அனுப்பிரியா பட்டேல், புதுதில்லி டாக்டர். ராம் மனோகர் லோஹியா மருத்துவமனையில் நடைபெற்ற தூய்மை இயக்க இருவாழ விழாவின் போது கூறினார். இந்த நிகழ்ச்சியில் திருமதி. அனுப்பிரியா பட்டேல், மருத்துவமனையின் முன்முயற்சியுடன் நடத்தப்படும் மரம் நடும் இயக்கத்தின் கீழ் மரக்கன்று நட்டார். அத்துடன் தூய்மை இயக்க இருவாழ விழா கையேடு ஒன்றையும் அவர் வெளியிட்டார். விழாவில் கலந்து கொண்டவர்களுக்குத் தூய்மை உறுதிமொழியையும் அமைச்சர் செய்து வைத்தார்.
விழாவில் பேசிய திருமதி. அனுப்பிரியா பட்டேல், “தூய்மை என்பது தனிநபரிடமிருந்து தொடங்கி, அவரிடமிருந்து குடும்பத்திற்கும், குடும்பத்திலிருந்து சமுதாயத்திற்கும், சமுதாயத்திலிருந்து நாட்டுக்கும் செல்கிறது. இது நடக்குமானால், நாட்டைத் தூய்மையான நாடாக மாற்றுவதற்கு நமக்கு அதிகக் காலம் ஆகாது” என்றார்.
இந்த நிகழ்ச்சியில் டாக்டர். ராம் மனோகர் லோஹியா மருத்துவமனையின் இயக்குநர் மற்றும் மருத்துவக் கண்காணிப்பாளர் டாக்டர்.வி.கே.திவாரி மற்றும் மூத்த அதிகாரிகள், மருத்துவக் கல்வி ஆசிரியர்கள் மற்றும் ஊழியர்கள் கலந்துகொண்டனர்.
கூடுதல் விவரங்களுக்கு www.pib.nic.in என்ற இணையதளத்தைப் பார்க்கவும்.
----
(Visitor Counter : 329
பிரதமர் அலுவலகம்
அசாம் மாநிலத்தின் சில பகுதிகளில் ஏற்பட்டுள்ள வெள்ள பாதிப்பின் நிலவரம் குறித்து மாநில முதல்வரிடம் பிரதமர் பேச்சு
அசாம் மாநிலத்தின் ஒரு சில பகுதிகளில் ஏற்பட்டுள்ள வெள்ள பாதிப்பின் நிலவரம் தொடர்பாக மாநில முதல்வர் திரு ஹிமந்தா பிஸ்வா சர்மாவுடன் பிரதமர் திரு நரேந்திர மோடி பேசியுள்ளார். நிலைமையைக் கட்டுக்குள் கொண்டுவர மத்திய அரசு தேவையான அனைத்து உதவிகளையும் வழங்கும் என்று பிரதமர் உறுதி அளித்தார்.
பிரதமர் வெளியிட்டுள்ள சுட்டுரைச் செய்தியில் தெரிவித்திருப்பதாவது:
“அசாம் முதல்வர் திரு ஹிமந்தா பிஸ்வா சர்மாவுடன் பேசி, மாநிலத்தின் சில பகுதிகளில் ஏற்பட்டுள்ள வெள்ள பாதிப்பு நிலவரம் குறித்து கேட்டறிந்தேன். நிலைமையைக் கட்டுப்படுத்தத் தேவையான அனைத்து உதவிகளையும் மத்திய அரசு வழங்கும் என்று உறுதி அளித்தேன். பாதிக்கப்பட்ட பகுதிகளில் வசிப்பவர்களின் பாதுகாப்பு மற்றும் நலனிற்காக பிரார்த்தனை செய்கிறேன்.”
உள்துறை அமைச்சகம்
மருத்துவச் சுற்றுலாவை உயர்த்துவதற்கு அரசு நடவடிக்கை எடுத்துவருகிறது: ராஜ்நாத் சிங்
உலகின் மருத்துவச் சிகிச்சை இலக்காக இந்தியா உருவாவதை அரசு மேம்படுத்திவருவதாக மத்திய உள்துறை அமைச்சர் திரு. ராஜ்நாத் சிங் கூறியிருக்கிறார். புது தில்லியில் இன்று  சர் கங்காராம் மருத்துவமனையின் 127-ஆவது நிறுவனநாள் நிகழ்ச்சியில் அவர் உரையாற்றினார். மருத்துவச் சுற்றுலாவை உயர்த்துவதற்கு அரசு 161 நாடுகளுக்கு மின்னணு விசா வசதியை 161 நாடுகளுக்கு விரிவாக்குவது உள்ளிட்ட பல்வேறு நடவடிக்கைகளை மத்திய உள்துறை அமைச்சகம் எடுத்து வருகிறது. மேலும் மின்னணு விசாவின் காலவரம்பை 30 நாட்களிலிருந்து 60 நாட்களாக அமைச்சகம் உயர்த்தியுள்ளது. இதனுடன் கூட மின்னணு மருத்துவ விசாக்களை பொறுத்தவரை மூன்று முறை நாட்டுக்குள் நுழைவுக்கு மூன்று முறை அனுமதி வழங்கப்படுகிறது.
தனியார்த் துறையின் பங்களிப்பு இல்லாமல் அனைவருக்கும் சுகாதார வசதி அளிக்க இயலாது என்று உள்துறை அமைச்சர் கூறினார். பொதுமக்கள் குறைந்த கட்டணத்தில் மருத்துவ வசதியைப் பெற வேண்டும். அதே சமயம் மருத்துவ வசதி அனைவருக்கும் கிடைக்க வேண்டும். மருத்துவ வசதியையும் காப்பீட்டையும் உறுதி செய்வதற்குச் சுகாதாரத் துறையில் பெரிய அளவில் முதலீடுகள் தேவைப்படுகிறது. தனியார் துறை தீவிரமாகப் பங்கேற்றால் மட்டுமே இது நடைபெற இயலும் என்று திரு ராஜ்நாத் சிங் கூறினார். சுகாதாரத் துறையில் தனியார் துறையினரை முக்கியத்துவம் வாய்ந்த கூட்டாளியாகக் கருதுகிறோம் என்றார் அவர்.
நல்ல ஆரோக்கியத்திற்கு அடிப்படையானது சுகாதாரமாகும் என்று திரு. ராஜ்நாத் சிங் கூறினார். இதனால்தான் பிரதமர் தூய்மை இந்தியா இயக்கத்தை அனைவருக்கும் ஆரோக்கியம் என்ற இலக்கின் முதல்படியாகத் தொடங்கினார் என்றும் அமைச்சர் கூறினார்.
குடியரசுத் துணைத் தலைவர் செயலகம்
தமிழ் இலக்கிய உலகில் எழுச்சியை ஏற்படுத்தியவர் மகாகவி சுப்ரமணிய பாரதியார் : குடியரசுத் துணைத் தலைவர்
தெலுங்கு மொழியை “சுந்தர தெலுங்கு” என்று குறிப்பிட்டதன் மூலம் தனது பரந்த இதயத்தை வெளிப்படுத்தியவர் அவர்;
பாரதியார் ஒரு தீவிர இந்திய தேசியவாதியாகவும், சமூக சீர்திருத்தவாதியாகவும் திகழ்ந்தவர்;
சுப்ரமணிய பாரதியார் பிறந்தநாளையொட்டி அவருக்கு மரியாதை
மகாகவி சுப்ரமணிய பாரதியார் தமிழ் இலக்கிய உலகில் எழுச்சியை ஏற்படுத்தியதோடு, இந்தியக் கலாச்சாரத்தின் பண்டைக்கால வளங்களால் ஊக்கம் பெற்றவர் என்றும் குடியரசுத் துணைத் தலைவர் திரு.எம்.வெங்கையா நாயுடு தெரிவித்துள்ளார். தமிழ் கவிஞர் சுப்ரமணிய பாரதியாரின் பிறந்தநாளையொட்டி புதுதில்லியில் நடைபெற்ற நிகழ்ச்சியில் பேசிய அவர், பாரதியாருக்கு மரியாதை செலுத்தினார். இந்த நிகழ்ச்சியில் மத்திய நிதி மற்றும் கப்பல்துறை இணையமைச்சர் திரு.பொன்.ராதாகிருஷ்ணன் உள்ளிட்டோரும் கலந்து கொண்டனர்.
அசாதாரண மரபுக் கவிதை மற்றும் உரைநடைக்கு சொந்தக்காரரான பாரதியாரின் எழுத்துக்கள் தற்கால தமிழ் இலக்கியத்திற்கு ஒரு அடையாளத்தையும் முக்கியத்துவத்தையும் ஏற்படுத்திக் கொடுத்திருப்பதாகவும் குடியரசுத் துணைத் தலைவர் குறிப்பிட்டார். மேலும், சுவாமி விவேகானந்தரைப் போன்றே 39 வயது வரை மட்டும் குறுகிய காலமே வாழ்ந்தபோதிலும், தனது வார்த்தைகள் மற்றும் செயல்பாடுகள் மூலம் அழியாப் புகழையையும் பெருமையையும் பெற்றவர் என்றும் புகழாரம் சூட்டினார். பாரதியார் ஒரு தலைச்சிறந்த இந்திய தேசியவாதியாகவும், சமூக சீர்திருத்தவாதியாகவும் திகழ்ந்தவர் என்றும் திரு வெங்கையா நாயுடு குறிப்பிட்டார்.
தனது கவிதை ஒன்றில் சாதிகள் இல்லையென்றும் அது மக்களைப் பிரிக்கும் ஒரு பிணி என்றும் குறிப்பிட்டிருப்பதை சுட்டிக்காட்டிய குடியரசுத் துணைத் தலைவர், மனிதர்களிடையே சமத்துவம் நிலவச் செய்யவும், பெண்களின் உரிமைகளுக்காக போராடியவர் என்றும் தெரிவித்தார்.
தற்கால தமிழ் கவிதை உலகின் முன்னோடியாக திகழ்ந்த மகாகவி பாரதியார், தெலுங்கு மொழியை “சுந்தர தெலுங்கு” என்று குறிப்பிட்டதன் மூலம் தமது பரந்த உள்ளத்தை வெளிப்படுத்தியவர் என்றும் திரு.வெங்கையா நாயுடு பெருமிதம் தெரிவித்தார்.
குடியரசுத் தலைவர் செயலகம்
டாக்டர். பி. ஆர். அம்பேத்கரின் பிறந்த நாளை முன்னிட்டு குடியரசுத் தலைவரின் வாழ்த்து
டாக்டர். பி. ஆர். அம்பேத்கரின் பிறந்த நாளை முன்னிட்டு குடியரசுத் தலைவர் திரு ராம்நாத் கோவிந்த் நாட்டு மக்களுக்கு வாழ்த்து தெரிவித்துள்ளார்.
குடியரசுத் தலைவர் தமது வாழ்த்துச் செய்தியில் கீழ்கண்டவாறு கூறியுள்ளார்:
("இந்திய அரசியல் சட்டச் சிற்பியான டாக்டர். பீம்ராவ் ராம்ஜி அம்பேத்கரின் பிறந்த தினத்தை முன்னிட்டு குடிமக்கள் அனைவருக்கும் எனது நல்வாழ்த்துக்களைத் தெரிவித்துக் கொள்கிறேன் சமூக சீர்திருத்தவாதி, கல்வியாளர், நீதியியல் நிபுணர், பொருளாதார நிபுணர், அரசியல்வாதி, சட்ட நிபுணர் என்ற வகையில் டாக்டர் அம்பேத்கர் நாடு, மற்றும் சமுதாயத்தின் நலனுக்காக தொடர்ந்து பாடுபட்டார்.
சமூக நல்லிணக்கமும் சமத்துவமும் நிலவும் சமுதாயத்தை உருவாக்க அவர் விரும்பினார். இந்த நோக்கத்திற்காக அவர் தனது வாழ்க்கையை அர்ப்பணித்தார். கடந்த பல பத்தாண்டுகளாக நமது நாட்டு மக்களின் நம்பிக்கையை ஆழப்படுத்தி வலுப்படுத்தும் வகையில் முற்போக்கான, அனைத்தையும் உள்ளடக்கிய அரசியல் சட்டத்தை டாக்டர் அம்பேத்கர் இந்தியாவுக்குப் பரிசளித்தார்.
அம்பேத்கரின் ஜெயந்தி தினத்தன்று, அவரது மாபெரும் புகழ், போராட்டம், மற்றும் நன்னெறிகளில் இருந்து ஊக்கம் பெற்று அவரது போதனைகளையும், கொள்கைகளையும் உள் வாங்கிக் கொள்ளவும் வலுவான, வளமான இந்தியாவை உருவாக்கவும் உறுதி ஏற்போம் . அதே சமயம், கோவிட்-19 தொற்றினைக் கருத்தில் கொண்டு மக்கள் அனைவரும் தனிநபர் இடைவெளி என்ற நடைமுறையைப் பின்பற்றி வீடுகளிலேயே
தங்கியிருந்து அம்பேத்கர் ஜெயந்தியைக் கொண்டாட வேண்டும் "
சட்டம் மற்றும் நீதித்துறை அமைச்சகம்
நலிவடைந்த பிரிவினருக்கு சட்ட சேவைகள்
பட்டியல் வகுப்பினர், பழங்குடியினர், இதர பிற்படுத்தப்பட்ட வகுப்பினர் மற்றும் பொருளாதாரத்தில் நலிவடைந்த பிரிவினருக்கு நீதி கிடைக்க அரசு அனைத்து முயற்சிகளையும் மேற்கொண்டு வருகிறது. பொருளாதார அல்லது பிற சிக்கல்கள் காரணமாக எந்தவொரு குடிமகனுக்கும் நீதியைப் பெறுவதற்கான வாய்ப்புகள் மறுக்கப்படாமல் இருப்பதை உறுதி செய்வதற்காக, சட்டப் பிரிவு 12 இன் கீழ் வரும் பயனாளிகள் உட்பட சமூகத்தின் நலிந்த பிரிவினருக்கு இலவச மற்றும் திறன் வாய்ந்த சட்ட சேவைகளை வழங்குவதற்காக தேசிய சட்ட சேவைகள் ஆணையம் அமைக்கப்பட்டுள்ளது. சம வாய்ப்புகளின் அடிப்படையில் நீதி வழங்குவதை உறுதி செய்வதற்காக லோக் அதாலத்கள் ஏற்பாடு செய்யப்படுகின்றன.
இதற்காக, தாலுகா நீதிமன்றம் முதல் உச்ச நீதிமன்றம் வரை, சட்ட சேவை நிறுவனங்கள் அமைக்கப்பட்டுள்ளன. சட்டப்பணிகள் ஆணைக்குழுவினால் மேற்கொள்ளப்படும் செயல்பாடுகள் மற்றும் நிகழ்ச்சித்திட்டங்களில் சட்ட உதவி மற்றும் ஆலோசனைகள் அடங்கும்.
நீதியை விரைவாகவும், சமமாகவும் அணுகுவதற்காக, தேசிய சட்ட சேவைகள் ஆணையம் சட்ட சேவைகள் தொடர்பான மொபைல் செயலியை அறிமுகப்படுத்தியுள்ளது.
மேலும், "இந்தியாவில் நீதிக்கான முழுமையான அணுகலுக்கான புதுமையான தீர்வுகளை வடிவமைத்தல்" என்ற தலைப்பிலான ஒரு திட்டம் இந்திய அரசால் செயல்படுத்தப்படுகிறது. இது தொலைதூர சட்ட சேவைகள் மூலம் வழக்குக்கு முந்தைய ஆலோசனையை வலுப்படுத்துவதை நோக்கமாகக் கொண்டுள்ளது.
இத்தகவலை மத்திய சட்டம் மற்றும் நீதித்துறை இணை அமைச்சர் அர்ஜூன் ராம் மேக்வால் மக்களவையில் இன்று எழுத்துப்பூர்வமாக அளித்த பதிலில் தெரிவித்துள்ளார்.
அறிவியல் மற்றும் தொழில்நுட்பத்துறை
நீர் மாசு கட்டுப்பாட்டுக்காக, ஆற்றல் சேகரிப்பு திறன், ஆப்டிகல் சென்சார் கொண்ட நானோ பொருட்கள் தயாரிப்பு: விருது பெற்ற ஆசிரியர் சாதனை
வாரணாசியில் உள்ள இந்திய தொழில்நுட்பக் கழகத்தில் உதவிப் பேராசிரியராக உள்ள டாக்டர் ஆஷிஷ்குமார் மிஷ்ராவும் அவரது குழுவினரும், உயர் மின்தேக்கிகளில் அதிக அளவில் ஆற்றல் அடர்த்தியும் மின் அடர்த்தியும் கிடைக்கச் செய்வதற்காக நானோ பொருட்களை அடிப்படையாக கொண்ட சூப்பர் கெபாசிட்டர்களை உருவாக்குவதில் கணிசமான சாதனை படைத்துள்ளனர். .
மத்திய அறிவியல் தொழில் நுட்பத் துறையால் நிறுவப்பட்ட இன்ஸ்பயர் ஆசிரியர் விருது பெற்றவர் டாக்டர் மிஷ்ரா.
மிதமான வெப்பநிலை 100 டிகிரி சென்டிகிரேடில், உயர்ந்த கெப்பாசிட்டர் செயல்திறன் கொண்ட குறைந்த கிராபின் ஆக்சைடு ஒன்றை டாக்டர் மிஷ்ரா மற்றும் அவரது ஆய்வுக் குழுவினர் உருவாக்கியுள்ளார்கள். இதற்கான தயாரிப்பு முறை, வர்த்தக நோக்கங்களுக்குப் பொருந்தும் வகையில், குறைந்த செலவிலானது. மெட்டீரியல் ரிசர்ச் எக்ஸ்பிரஸ் இதழில் இந்த ஆய்வு குறித்து வெளியிடப்பட்டுள்ளது.
ஆற்றல் சேமிப்பு பற்றிய ஆய்வுகள் தவிர நானோ பொருட்களை ஆப்டோ எலக்ட்ரானிக் செயல்பாடுகளுக்கும் பயன்படுத்துவது குறித்தும் டாக்டர் மிஷ்ராவின் குழு ஆய்வு செய்து வருகிறது. இது தொடர்பாக, இக்குழு, கார்பன் மற்றும் உலோகத்தினாலான பயன் செமிகண்டக்டர்களுக்கான புதுமையான நானோ அமைப்புகளைக் கண்டறியும் பணிகளில் ஈடுபட்டு வருகிறது.
மிக மிகக் குறைந்த அளவிலான அடர்த்தி கொண்ட நீரிலுள்ள, ஊறு விளைவிக்கக் கூடிய மூலக்கூறுகளைக் கண்டறிய உதவும்.

(Visitor Counter : 128
இந்திய போட்டிகள் ஆணையம்
ஒடிசா மாநிலத்தில் மின்சாரம் விநியோகிக்கும் மூன்று நிறுவனங்களின் பங்குகளை டாட்டா நிறுவனம் பெறுவதற்கு இந்திய போட்டியியல் ஆணையகம் ஒப்புதல்
வெஸ்டர்ன் எலக்ட்ரிசிட்டி சப்ளை கம்பெனி ஆஃப் ஓடிசா, சதர்ன் எலக்ட்ரிசிட்டி சப்ளை கம்பெனி ஆஃப் ஓடிசா மற்றும் சென்ட்ரல் எலக்ட்ரிசிட்டி சப்ளை கம்பெனி ஆஃப் ஒடிசா ஆகிய 3 நிறுவனங்களின் தலா 51% பங்குகளை டாட்டா பவர் கம்பெனி பெறுவதற்கு போட்டியில் சட்டம் 2002, பிரிவு 31  இன் கீழ் இந்திய போட்டியில் ஆணையகம் இன்று ஒப்புதல் அளித்துள்ளது.
மின்சாரச் சட்டம் 2003, பிரிவு 20 இன் கீழ் ஒடிசா மின்சார ஒழுங்குமுறை ஆணையத்தின் பிரத்தியேக ஏல நடைமுறைகளுக்கு உட்பட்டு, ஒடிசா தொகுப்புக் கழகத்திடம் இருந்து ஒவ்வொரு நிறுவனத்தின் 51% பங்குகளை டாட்டா நிறுவனம் வாங்குவதற்கு அனுமதி அளிக்கப்பட்டுள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1725362
சிறப்பு சேவைகள் மற்றும் கட்டுரைகள்
தூய்மை இந்தியா திட்டம் மற்றும் கொரோனா தடுப்பு குறித்து பூனாம்பாளையத்தில் விழிப்புணர்வு நிகழ்ச்சி
.தூய்மை இந்தியா திட்டம், கொரோனா தடுப்பு, சுதந்திர இந்தியாவின் வைர விழா, ஒரே பாரதம், உன்னத பாரதம் குறித்து விழிப்புணர்வை ஏற்படுத்த ஒருங்கிணைந்த தகவல் தொடர்பு நிகழ்ச்சி திருச்சி பூனாம்பாளையத்தில் நேற்று நடத்தப்பட்டது.
இதில் தலைமை உரையாற்றிய பூனாம் பாளையம் பஞ்சாயத்து தலைவர் வி.ஹரிகிருஷ்ணன், அனைவரும் கொரோனா தடுப்பூசி போட்டுக் கொள்ள வேண்டும் என வலியுறுத்தினார்.
அறிமுக உரையாற்றிய, திருச்சி கள விளம்பர அதிகாரி திரு கே.தேவி பத்மநாபன் கூறுகையில், ‘‘தூய்மை இந்தியா திட்டத்தின் நோக்கம், திறந்தவெளி கழிப்பிடம் இல்லாத இந்தியாவை உருவாக்குவது மற்றும் திடகழிவு மேலாண்மை’’ என குறிப்பிட்டார்.
75வது சுதந்திர ஆண்டை நாடு கொண்டாடும்போது, அதிகம் அறியப்படாத சுதந்திர போராட்ட வீரர்களை நினைவு கூர்வது பற்றியும் அவர் பேசினார்.
டிபி துணை இயக்குனர் டாக்டர் எஸ் சாவித்திரி பேசுகையில், ‘‘கொரோனா தடுப்பூசி தவிர, முககவசம் அணிவதன் முக்கியத்துவம் குறித்தும் வலியுறுத்தினார்.
மணச்சநல்லூர் வட்டார வளர்ச்சி அதிகாரி திரு ஜே பெரியசாமி பேசுகையில், வருமுன் காப்போம் என்பதுதான் சிறந்தது எனவும், அதனால் தடுப்பூசி போட்டுக் கொள்ள மக்கள் முன்வர வேண்டும் என்றார்.
மணச்சநல்லூர் வட்டார வளர்ச்சி அதிகாரி டி.லதா பேசுகையில், ‘‘ஞாயிற்றுக் கிழமை நடத்தப்படும் கொரோனா தடுப்பூசி சிறப்பு முகாமை மக்கள் பயன்படுத்திக் கொள்ள வேண்டும்’’ என்றார்.
திருச்சி மாவட்ட தூய்மை இந்தியா திட்ட ஒருங்கிணைப்பாளர் திரு நந்தகுமார், தூய்மை இந்தியா திட்டத்தின் கீழ் வீடுகள் மற்றும் பொது இடங்களில் கழிவறைகள் கட்டப்பட்டது பற்றி பேசினார்.
பூனாம் பாளையத்தின் தூய்மை பணிகளை நேரு யுவ கேந்திர தொண்டர்கள் மற்றும் தூய்மை காவலர்களுடன் நேரு யுவ கேந்திரா மாவட்ட அதிகாரி திருமதி எஸ் சுருதி மேற்கொண்டார்.
வரவேற்புரை நிகழ்த்திய திரு கள விளம்பர உதவியாளர் திரு கே.ரவிந்திரன், மணச்சநல்லூர் பஞ்சாயத்து யூனியன், சிறுகம்பூர் அரசு ஆரம்ப சுகாதார மையத்துடன் இணைந்து ஒருங்கிணைந்த தகவல் தொடர்பு நிகழ்ச்சி நடத்தப்பட்டதாக தெரிவித்தார்.
மருத்துவ அதிகாரி டாக்டர் சுரேஷ் கண்ணன், நேரு யுவ கேந்திர அமைப்பின் திரு மகேஸ்வரன், பஞ்சாயத்து செயலாளர் திரு பால கிருஷ்ணன், சுகாதார ஆய்வாளர் பி பால கிருஷ்ணன் மற்றும் இதர அதிகாரிகள் இதில் கலந்து கொண்டனர். தூய்மை குறித்த துண்டு பிரசுரங்கள், துணிப் பைகள் ஆகியவை மக்களுக்கு வழங்கப்பட்டன. தூய்மை காவலர்களுக்கு பரிசுகள் வழங்கப்பட்டன. காசநோய் குறித்து விழிப்புணர்வு ஏற்படுத்த சிறப்பு கண்காட்சியும் நடத்தப்பட்டது. தூய்மை இந்தியா திட்ட மாவட்ட ஒருங்கிணைப்பாளர் தலைமையில் தூய்மை உறுதிமொழி எடுக்கப்பட்டன. புள்ளம்பாளையத்தில் நேரு யுவ கேந்திரா அமைப்பினர் மற்றும் துப்புரவு பணியாளர்கள் பிளாஸ்டிக் குப்பைகளை சேகரித்தனர்.
பிரதமர் அலுவலகம்
மலாவி, மொசாம்பிக், மடகாஸ்கரில் ஃப்ரெடி புயலால் உயிரிழந்தவர்களுக்கு பிரதமர் இரங்கல்
மலாவி, மொசாம்பிக், மடகாஸ்கர் நாடுகளில் ஃப்ரெடி புயலால் உயிரிழந்தவர்களுக்கு பிரதமர் திரு நரேந்திர மோடி இரங்கல் தெரிவித்துள்ளார்.
இது குறித்து ட்விட்டரில் பிரதமர் கூறியிருப்பதாவது;
"மலாவி, மொசாம்பிக், மடகாஸ்கரில் ஃப்ரெடி புயலால் ஏற்பட்ட பேரழிவு கவலையளிக்கிறது. புயலில் உயிரிழந்தவர்களின் குடும்பத்தினருக்கும் அதிபர் @லாசரஸ்சக்வேரா, அதிபர் ஃபிலிப் நியுஷி, அதிபர் @ரஜோலினாக்கும், எனது இரங்கல். இந்த கடினமான தருணத்தில் இந்தியா உங்களுக்கு உறுதுணையாக உள்ளது."
ஜல்சக்தி அமைச்சகம்
தமிழ்நாட்டில் ஜல் ஜீவன் இயக்கத்தின் கீழ் 78.77 லட்சம் கிராமப்புற வீடுகளுக்குக் குடிநீர் இணைப்பு.
கடந்த ஆகஸ்ட் 2019 முதல் ஜல் ஜீவன் இயக்கத்தின் கீழ், அனைத்து கிராமப்புற வீடுகளுக்கும், குழாய் மூலம் குடிநீர் இணைப்பு வழங்குவதற்கு மாநிலங்கள் மற்றும் யூனியன் பிரதேசங்களுடன் மத்திய அரசு இணைந்து செயல்பட்டு வருகிறது.
தமிழ்நாட்டில் ஜல் ஜீவன் இயக்கத்தின் கீழ் குழாய் மூலம் குடிநீர் திட்டம் வாயிலாக 2023-24-ம் ஆண்டில் 19.26 லட்சம் கிராமப்புற வீடுகளுக்குக் குடிநீர் இணைப்பு வழங்க இலக்கு நிர்ணயிக்கப்பட்டுள்ளது. இத்திட்டம் தொடங்கப்பட்டபோது, தமிழ்நாட்டில் 21.76 லட்சம்  கிராமப்புற வீடுகளில் குழாய் மூலம் குடிநீர் இணைப்பு இருந்தது. 22.03.2023 வரை கூடுதலாக 57 லட்சம் கிராமப்புற வீடுகளுக்குக் குழாய் மூலம் குடிநீர் இணைப்பு வழங்கப்பட்டுள்ளது. இதன் மூலம் மாநிலத்தில் உள்ள 1.25 கோடி கிராமப்புற வீடுகளில் 78.77 லட்சத்திற்கும்
 மேற்பட்ட வீடுகளுக்குக் குழாய் மூலம் குடிநீர் இணைப்பு வழங்கப்பட்டுள்ளது.
தமிழ்நாடு அரசு அளித்த அறிக்கையின்படி டிசம்பர், 2024-குள் அனைத்து கிராமப்புற வீடுகளுக்கும் குழாய் மூலம் குடிநீர் இணைப்பு வழங்க திட்டமிடப்பட்டுள்ளது.
இத்தகவலை மத்திய நீர்வளத்துறை இணையமைச்சர் திரு பிரகலாத் சிங் படேல் மாநிலங்களவையில் இன்று திரு எம். முகமது அப்துல்லாவுக்கு எழுத்துப்பூர்வமாக தெரிவித்தார்.
நுகர்வோர் நலன், உணவு மற்றும் பொது விநியோகம் அமைச்சகம்
தரநிலைப்படுத்துதல் மற்றும் இணக்க மதிப்பீட்டில் ஒத்துழைப்பை மேம்படுத்துவதற்காக 35 நிறுவனங்களுடன் இந்திய தர நிர்ணய நிறுவனம் புரிந்துணர்வு ஒப்பந்தத்தில் கையெழுத்திட்டுள்ளது
தேசிய தர நிர்ணய அமைப்பான இந்திய தர நிர்ணய நிறுவனம், தரநிலைப்படுத்துதல் மற்றும் இணக்க மதிப்பீட்டில் ஒத்துழைப்பை மேம்படுத்துவதற்காக நாடு முழுவதும் உள்ள 35 நிறுவனங்களுடன் புரிந்துணர்வு ஒப்பந்தங்களில் கையெழுத்திட்டுள்ளது. இந்த நிறுவனங்களில் நாடு முழுவதும் உள்ள பல்வேறு மாநிலங்களைச் சேர்ந்த சில முக்கிய தேசிய தொழி்நுட்ப நிறுவனங்கள்  அரசு மற்றும் தனியார் பொறியியல் கல்லூரிகள் அடங்கும்.
தேசிய மற்றும் சர்வதேச நிலையில் தொழில்நுட்பக் குழுக்களுடன் இணைந்து செயல்படுவது, ஆராய்ச்சி மற்றும் மேம்பாட்டு திட்டங்களுக்கு உள்கட்டமைப்பு ஆதரவு, தரப்படுத்தல் மற்றும் இணக்க மதிப்பீடு குறித்த நிகழ்வுகளை கூட்டாக ஏற்பாடு செய்வது போன்றவற்றுக்கு இந்த புரிந்துணர்வு ஒப்பந்தம் வழிவகுக்கும்.
இந்நிகழ்ச்சியின் போது பேசிய பிஐஎஸ் தலைமை இயக்குநர் திரு பிரமோத் குமார் திவாரி, இந்த மதிப்புமிக்க கல்வி நிறுவனங்களுடனான புரிந்துணர்வு ஒப்பந்தங்கள் தர நிர்ணய நடவடிக்கைகளுக்கு வலுசேர்க்கும் என்று கூறினார்.